Document ID: 32010R0206

A BIZOTTSÁG 206/2010/EU RENDELETE
2010. március 12.
az egyes állatoknak és a friss húsnak az Európai Unióba való behozatalára engedéllyel rendelkező harmadik országok, e harmadik országok területei vagy területeinek részei jegyzékeinek, valamint az állat-egészségügyi bizonyítványra vonatkozó követelmények megállapításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi követelmények hatálya alá nem tartozó állatok, spermák, petesejtek és embriók Közösségen belüli kereskedelmére és a Közösségbe történő behozatalára irányadó állat-egészségügyi követelmények megállapításáról szóló, 1992. július 13-i 92/65/EGK tanácsi irányelvre (1) és különösen annak 17. cikke (2) bekezdésének b) pontjára és 17. cikke (3) bekezdésének a) pontjára, 17. cikkének (3) bekezdése c) pontjának első albekezdésére, a 18. cikk (1) bekezdésének negyedik francia bekezdésére, valamint 19. cikkére,
tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állat-egészségügyi szabályok megállapításáról szóló, 2002. december 16-i 2002/99/EK tanácsi irányelvre (2) és különösen annak 8. cikkére, 9. cikke (2) bekezdésének b) pontjára és 9. cikkének (4) bekezdésére,
tekintettel az egyes élő patás állatok Közösségbe történő behozatalára, valamint a Közösségen történő átszállítására vonatkozó állat-egészségügyi szabályok megállapításáról, a 90/426/EGK és 92/65/EGK irányelv módosításáról, valamint a 72/462/EGK irányelv hatályon kívül helyezéséről szóló, 2004. április 26-i 2004/68/EK tanácsi irányelvre (3) és különösen annak 3. cikke (1) bekezdésének első és második albekezdésére, 6. cikke (1) bekezdésének első albekezdésére, 7. cikkének e) pontjára, 8. cikkére, a 10. cikk első bekezdésére, valamint 13. cikkének (1) bekezdésére,
tekintettel az élelmiszer-higiéniáról szóló, 2004. április 29-i 852/2004/EK európai parlamenti és tanácsi rendeletre (4) és különösen annak 12. cikkére,
tekintettel az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendeletre (5) és különösen annak 9. cikkére,
tekintettel az emberi fogyasztásra szánt állati eredetű termékek hatósági ellenőrzésének megszervezésére vonatkozó különös szabályok megállapításáról szóló, 2004. április 29-i 854/2004/EK európai parlamenti és tanácsi rendeletre (6) és különösen annak 11. cikkének (1) bekezdésére és 16. cikkére,
tekintettel a takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről szóló, 2004. április 29-i 882/2004/EK európai parlamenti és tanácsi rendeletre (7) és különösen annak 48. cikkének (1) bekezdésére,
mivel:
(1)
A szarvasmarha-, juh- és kecskefélék, valamint a sertések, a friss hús és a húsipari termékek harmadik országból történő behozatalára vonatkozó egészségügyi és állat-egészségügyi vizsgálatok problémáiról szóló, 1972. december 12-i 72/462/EGK tanácsi irányelv (8) előírta azon országok vagy országrészek listájának összeállítását, ahonnan a tagállamok engedélyezik bizonyos élő állatok, valamint bizonyos állatok friss húsának behozatalát.
(2)
Ennek megfelelően elfogadták az egyes élőállatoknak és azok friss húsának a Közösségbe történő behozatalára feljogosított harmadik országok vagy harmadik országok részei jegyzékének megállapításáról, valamint az állat- és közegészségügyi feltételek és a szükséges állatorvosi bizonyítványok meghatározásáról szóló, 1976. december 21-i 79/542/EGK tanácsi határozatot (9). E határozat megállapítja az élő állatok - kivéve a lóféléket - az Európai Unióba történő behozatalára és ezen állatok - beleértve a lóféléket is - friss húsa - kivéve a húskészítmények - behozatalára vonatkozó egészségügyi feltételeket. E határozat I. és II. melléklete megállapítja az olyan harmadik országok vagy e harmadik országok részeinek jegyzékét, amelyekből élő állat és friss hús hozható be az Unióba, továbbá megállapítja az állat-egészségügyi bizonyítványok mintáját.
(3)
Az említett határozat elfogadásának napja óta további uniós jogi aktusok számos új állat-egészségügyi és közegészségügyi szabályokat állapítottak meg, amelyek új jogszabályi keretet alkotnak e területen. A 2004/68/EK irányelv a 72/462/EGK irányelvet is hatályon kívül helyezte.
(4)
A 2004/68/EK irányelv 20. cikke megállapítja, hogy a 72/462/EGK irányelv alapján elfogadott határozatokkal - többek között a 79/542/EGK határozattal - összhangban megállapított, a behozatalra vonatkozó végrehajtási szabályok mindaddig hatályban maradnak, amíg azokat fel nem váltják az új szabályozási keret alapján elfogadott intézkedések.
(5)
Az emberi fogyasztásra szánt egyes állati eredetű termékek előállítására és forgalomba hozatalára vonatkozó élelmiszer-higiéniai és állat-egészségügyi feltételekről szóló egyes irányelvek hatályon kívül helyezéséről, valamint a 89/662/EGK és a 92/118/EGK tanácsi irányelv és a 95/408/EK tanácsi határozat módosításáról szóló, 2004. április 21-i európai parlamenti és tanácsi irányelv (10) 4. cikkének (3) bekezdésével összhangban a 852/2004/EK, a 853/2004/EK, a 854/2004/EK vagy a 2002/99/EK irányelv alapján szükséges rendelkezések elfogadásáig a 72/462/EGK irányelv alapján elfogadott végrehajtási rendelkezések alkalmazását meg kell szüntetni.
(6)
A 79/542/EGK határozatot többször módosították, az új szabályozási kereten alapuló behozatali rendelkezéseket pedig már beépítették a 79/542/EGK határozatba. Az egyértelműség és az átláthatóság érdekben a 79/542/EGK határozatban megállapított intézkedéseket új jogi aktusban kell megállapítani. Ez a rendelet a 79/542/EGK határozat valamennyi rendelkezését magában foglalja. Következésképpen az e rendelet hatálybalépésével a 79/542/EGK határozat hatályát veszti, és ilyen módon - kifejezett hatályon kívül helyezésének megfelelően - a továbbiakban nem alkalmazandó.
(7)
A 92/65/EGK irányelv megállapítja az F. mellékletében felsorolt külön uniós jogi aktusokban megállapított állat-egészségügyi követelmények hatálya alá nem tartozó állatok, spermák, petesejtek és embriók Unión belüli kereskedelmére és az Unióba történő behozatalára irányadó állat-egészségügyi követelményeket. Az említett irányelv alapján az élő állatok, spermák, petesejtek és embriók kizárólag olyan harmadik országból hozhatók be az Unióba, amely szerepel az irányelvben ismertetett eljárással összhangban összeállított jegyzékben. Emellett az ilyen élő állatoknak az irányelvben leírt eljárással összhangban megállapított mintának megfelelő egészségügyi bizonyítvánnyal kell rendelkezniük.
(8)
Az állatok és az állati eredetű termékek bizonyítványainak kiállításáról szóló, 1996. december 17-i 96/93/EK tanácsi irányelv (11) meghatározza az állat-egészségügyi jogszabályok által megkövetelt bizonyítványok kiállításakor a félrevezető vagy csalárd tanúsítás meggátlása érdekében betartandó szabályokat. Helyénvaló biztosítani azt, hogy a harmadik országok hatósági ellenőrei vagy állatorvosai az említett irányelvben megállapítottakkal legalább egyenértékű szabályokat vagy alapelveket alkalmazzanak. Az e rendelet II. mellékletében felsorolt bizonyos harmadik országok megfelelő biztosítékokat nyújtottak az ilyen szabályok és alapelvek meglétét és végrehajtását illetően. Ezért helyénvaló az említett harmadik országokból való bizonyos élő állatok Unióba való behozatalának engedélyezése, amennyiben sajátos járványügyi helyzetük további korlátozásokat nem tesz szükségessé.
(9)
A 2002/99/EK irányelv megállapítja az emberi fogyasztásra szánt állati eredetű termékek, és az azokból nyert termékek Unióba való behozatalára vonatkozó állat-egészségügyi szabályokat. Az irányelv alapján össze kell állítani azoknak a harmadik országoknak vagy harmadik országok azon régióinak jegyzékét, ahonnan a meghatározott állati eredetű termékek behozatalát engedélyezik, valamint a behozataloknak meg kell felelniük az állat-egészségügyi bizonyítvánnyal kapcsolatos bizonyos követelményeknek.
(10)
A 2004/68/EK irányelv megállapítja az egyes élő patás állatok Unióba történő behozatalára, és az Unión történő átszállítására vonatkozó állat-egészségügyi követelményeket. Az élő patás állatok Közösségbe történő behozatala és a Közösségen történő átszállítása csak olyan harmadik országokból engedélyezett, amelyek szerepelnek azon a jegyzéken vagy jegyzékeken, amelyeket az említett irányelvben megállapított eljárással összhangban állítottak össze, valamint e behozataloknak meg kell felelniük az állat-egészségügyi bizonyítvánnyal kapcsolatos bizonyos követelményeknek.
(11)
A 92/65/EGK irányelv 17. cikke (2) bekezdése utolsó albekezdése rendelkezéseinek kivételével a 92/65/EGK, 2002/99/EK és 2004/68/EK irányelv hatálya alá tartozó élő állatok és állati eredetű termékek csak abban az esetben hozhatók be a Közösségbe vagy szállíthatók az Unió területén keresztül, ha rendelkeznek állat-egészségügyi bizonyítvánnyal és megfelelnek az uniós jogszabályokban megállapított vonatkozó követelményeknek.
(12)
Ennek megfelelően a 92/65/EGK, a 2002/99/EK és a 2004/68/EK irányelv végrehajtása tekintetében helyénvaló e rendeletben megállapítani a harmadik országok és harmadik országok területének, valamint részeinek jegyzékét, továbbá a bizonyos élő állatokra és bizonyos állatok friss húsára vonatkozó állat-egészségügyi bizonyítványok mintáira is kiterjedő egyedi behozatali feltételeket.
(13)
Az uniós jogszabályok összhangja érdekében e rendeletnek figyelembe kell vennie az egyéb uniós jogi aktusokban és különösen az élelmiszer-higiéniára, az állati eredetű élelmiszerek higiéniai szabályaira vonatkozó szabályokat, továbbá az emberi fogyasztásra szánt állati eredetű termékek hatósági ellenőrzésének megszervezésére vonatkozó szabályokat megállapító 852/2004/EK, 853/2004/EK és 854/2004/EK rendeletben megállapított közegészségügyi előírásokat, továbbá az egyes élő állatokban és állati termékekben lévő anyagok és azok maradványainak ellenőrzésére szolgáló intézkedésekről szóló, 1996. április 29-i 96/23/EK tanácsi irányelv (12) előírásait, valamint az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló, 2001. május 22-i 999/2001/EK európai parlamenti és tanácsi rendelet (13) előírásait.
(14)
A 882/2004/EK rendelet megállapítja a takarmányokkal és az élelmiszerekkel, az állat-egészségüggyel és az állatok kíméletével kapcsolatos területeken végzett hatósági ellenőrzések végzésére vonatkozó általános szabályokat. A rendelet 48. cikke felhatalmazza a Bizottságot azon harmadik országok listájának összeállítására, amelyekből meghatározott termékek hozhatók be az Unióba. A 854/2004/EK rendelet egyedi szabályokat ír elő az emberi fogyasztásra szánt állati eredetű termékek hatósági ellenőrzésének megszervezésére, és az egyedi szabályok kiterjednek az olyan harmadik országok jegyzékének összeállítására is, ahonnan az állati eredetű termékek behozatalát engedélyezik. E szabályok előírják, hogy a jegyzékek más, köz- és állat-egészségügyi célokból összeállított jegyzékekkel kombinálhatók.
(15)
Az e rendelet mellékleteiben megállapított bizonyítványmintáknak ennélfogva tartalmazniuk kell azon tanúsítványokat is, amelyek igazolják, hogy a 96/23/EK irányelvben és a 999/2001/EK, 852/2004/EK, 853/2004/EK és 854/2004/EK rendeletekben megállapított közegészségügyi előírások teljesülnek.
(16)
Az e rendelet mellékleteiben megállapított bizonyítványmintáknak tartalmazniuk kell azon tanúsítványokat is, amelyek igazolják, hogy eleget tettek az állatok levágásuk vagy leölésük során való védelméről szóló, 1993. december 22-i 93/119/EK tanácsi irányelvben (14) és az állatoknak a szállítás és a kapcsolódó műveletek közbeni védelméről szóló, 2004. december 22-i 1/2005/EK tanácsi rendeletben (15) megállapított, az állatok kíméletére vonatkozó követelményeknek.
(17)
Annak biztosítása érdekében, hogy az Unióba behozott élő állatok egészségét ne veszélyeztesse semmi a származási harmadik országból az Unió területére történő szállítás során, meg kell állapítani az élő állatok szállításával kapcsolatos bizonyos, a gyűjtőállomásokra is kiterjedő követelményeket.
(18)
Az állatok egészsége védelmének az Unió területén való biztosítása érdekében az élő állatokat közvetlenül a rendeltetési helyükre kell juttatni az Unió területén.
(19)
A másik harmadik országba való átszállítás céljából az Unió területére behozott friss hús elhanyagolható veszélyt jelent a közegészségügyre nézve. Az ilyen húsnak mindazonáltal valamennyi vonatkozó állat-egészségügyi követelménynek meg kell felelnie. Ennek megfelelően egyedi rendelkezéseket kell megállapítani a friss hús tranzitjára, illetve a tranzit előtti tárolására vonatkozóan.
(20)
Kalinyingrád földrajzi helyzete miatt az Oroszországba szánt és az onnan származó szállítmányok Unión keresztül történő átszállítására egyedi feltételeket kell előírni, amelyek kizárólag Lettországot, Litvániát és Lengyelországot érintik.
(21)
A párosujjú patások (Artiodactyla) rendjébe tartozó, vadon fogott, nem háziasított tenyésztett állatok friss húsának - kivéve a belsőségeket és a darált húst - szállítmányai esetében engedélyeztetni kell az Unióba történő behozatalt. Az ilyen behozatalból eredeztethető esetleges állat-egészségügyi kockázatok kiküszöbölése érdekében helyénvaló, ha az érintett állatokat a szállítmánynak az Unió területére való behozatalát megelőzően három hónapig a vad állatoktól elkülönítve tartják. Ezt ennek megfelelően az ilyen szállítmányok állat-egészségügyi bizonyítvány mintájának (RUF) is figyelembe kell vennie.
(22)
A házi méhek (Apis mellifera és Bombus spp.) egyes harmadik országokból történő behozatalára irányadó állat-egészségügyi feltételekről és az állat-egészségügyi bizonyítvány kiállításáról szóló, 2003. december 11-i 2003/881/EK bizottsági határozat (16) megállapítja a méhek egyes harmadik országokból történő behozatalára és az állat-egészségügyi bizonyítvány kiállítására irányadó állat-egészségügyi feltételeket. Az uniós jogszabályok egyszerűsítése érdekében az említett határozatban megállapított intézkedéseket e rendeletbe kell belefoglalni. Következésképpen a 2003/881/EK határozatot hatályon kívül kell helyezni.
(23)
Helyénvaló olyan átmeneti időszakot bevezetni, amely lehetővé teszi a tagállamok és az iparág számára, hogy meghozzák az e rendeletben megállapított követelményeknek való megfeleléshez szükséges intézkedéseket.
(24)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
I. FEJEZET
TÁRGY, HATÁLY ÉS FOGALOMMEGHATÁROZÁSOK
1. cikk
Tárgy és hatály
1. Ez a rendelet a következő élő állatokat vagy friss húst tartalmazó szállítmányok Unióba való behozatalára vonatkozó, az állat-egészségügyi bizonyítvánnyal kapcsolatos követelményeket állapítja meg:
a)
patás állatok;
b)
a IV. melléklet 2. részében felsorolt állatok;
c)
az emberi fogyasztásra szánt friss hús, a patások és lófélék húskészítményeinek kivételével.
2. A rendelet megállapítja az olyan harmadik országok, e harmadik országok területeinek és részeinek jegyzékeit, ahonnan az (1) bekezdésben említett szállítmányok az Unió területére behozhatók.
3. A rendelet nem alkalmazandó a nem háziasított állatoknak az Unió területére való behozatalára, amennyiben azok(at):
a)
olyan bemutatókra vagy kiállításokra szánják, ahol az élő állatok tartása vagy tenyésztése nem rendszeres;
b)
valamely cirkuszhoz tartoznak;
c)
a 92/65/EGK irányelv 2. cikke (1) bekezdésének c) pontjában meghatározott, engedélyezett szervezet, intézmény vagy központ részére szánták.
4. E rendelet más uniós jogi aktusban, illetve az Uniónak a harmadik országokkal kötött megállapodásában megállapított, a bizonyítvánnyal kapcsolatos valamennyi egyedi követelmény sérelme nélkül alkalmazandó.
2. cikk
Fogalommeghatározások
E rendelet alkalmazásában az alábbi fogalommeghatározások érvényesek:
a)
„patás állat”: a 2004/68/EK irányelv 2. cikke (d) pontjában meghatározott patás állat;
b)
„friss hús”: a 853/2004/EK rendelet I. mellékletének 1.10. pontjában meghatározott friss hús;
c)
„lófélék”: a 90/426/EGK tanácsi irányelv (17) 2. cikkének b) pontjában meghatározott lófélék;
d)
„gazdaság”: mezőgazdasági üzem vagy más hatóságilag ellenőrzött mezőgazdasági, ipari vagy kereskedelmi vállalkozás, beleértve az állatkerteket, vidámparkokat és vadvédelmi vagy vadászatra fenntartott területeket, ahol rendszeresen tartanak vagy tenyésztenek élő állatokat;
II. FEJEZET
AZ ÉLŐ ÁLLATOK UNIÓBA TÖRTÉNŐ BEHOZATALÁNAK FELTÉTELEI
3. cikk
A patás állatok Unióba történő behozatalának általános feltételei
A patás állatok szállítmányainak Unióba való behozatala csak abban az esetben lehetséges, ha azok megfelelnek a következő feltételeknek:
a)
azok az I. melléklet 1. részében szereplő táblázat 1., 2. és 3. oszlopában felsorolt harmadik országokból, e harmadik országok területéről vagy részéről érkeznek, amelyekre vonatkozóan az I. melléklet 1. részében szereplő táblázat 4. oszlopában megtalálható az érintett szállítmánynak megfelelő állat-egészségügyi bizonyítványminta;
b)
az I. melléklet 2. részében megállapított vonatkozó állat-egészségügyi bizonyítványmintának megfelelően, az I. melléklet 1. részében szereplő táblázat 6. oszlopában feltüntetett egyedi feltételek figyelembevételével kiállított, az exportáló harmadik ország hatósági állatorvosa által kitöltött és aláírt, megfelelő állat-egészségügyi bizonyítvány kíséri őket;
c)
megfelelnek a b) pontban említett állat-egészségügyi bizonyítványban megállapított követelményeknek, beleértve a következőket:
i.
a bizonyítványban megállapított, az adott esetben az I. melléklet 1. részében lévő táblázat 5. oszlopában szereplő kiegészítő garanciáknak;
ii.
a rendeltetési tagállam által az uniós állat-egészségügyi jogszabályokkal összhangban esetlegesen bevezetett és a bizonyítványba foglalt valamennyi további, az állat-egészségügyi bizonyítvánnyal kapcsolatos követelménynek.
4. cikk
A patás állatok egyes szállítmányainak gyűjtőállomásaira vonatkozó feltételek
A patás állatok több gazdaságból származó élő állatokból álló szállítmányait kizárólag abban az esetben lehet az Unióba behozni, ha azokat a származás szerinti harmadik ország illetékes hatósága által jóváhagyott gyűjtőállomásokon az I. melléklet 5. részében megállapított követelményekkel összhangban gyűjtötték össze.
5. cikk
A patás állatokkal kapcsolatos eljárásokban használt anyagok, mintavételi és vizsgálati eljárások szabványosításáról szóló jegyzőkönyvek
Amennyiben az I. melléklet 1. részében lévő táblázat 4. oszlopában felsorolt állat-egészségügyi bizonyítványok mintavételt és vizsgálatot írnak elő az említett melléklet 6. részében felsorolt betegségek vonatkozásában, a patás állatokból álló szállítmányoknak az Unió területére való behozatala esetében e mintavételt és vizsgálatot a származás szerinti harmadik ország illetékes hatósága végzi el, illetve annak felügyeletével kell végrehajtani, az említett melléklet 6. részében megállapított, az anyagokra vonatkozó szabványosítási előírásokkal és a vizsgálati eljárásokkal összhangban.
6. cikk
A Saint-Pierre és Miquelonba bevitt és az Unióba behozott patás állatok egyes szállítmányaira vonatkozó egyedi feltételek
Az I. melléklet 7. részében lévő táblázatban felsorolt fajok közé tartozó, és Saint-Pierre és Miquelonból az Unióba történő szállítás napja előtt hat hónapnál kevesebb ideje Saint-Pierre és Miquelonba behozott patás állatok szállítmányai csak abban az esetben hozhatók be az Unióba, ha:
a)
megfelelnek az említett rész 1. fejezetében megállapított tartózkodási és karantén-követelményeknek;
b)
sor került az említett rész 2. fejezetében megállapított állat-egészségügyi vizsgálati követelményekkel összhangban elvégzett vizsgálatukra.
7. cikk
Egyes méhfajok Unió területére való behozatalának általános feltételei
1. A IV. melléklet 2. részének 1. táblázatában felsorolt méhfajok szállítmányai kizárólag azon harmadik országokból vagy területekről hozhatók be az Unió területére:
a)
amelyek jegyzékét a II. melléklet 1. része tartalmazza;
b)
ahol a mézelő méhek nyúlós költésrothadása, a kis kaptárbogár (Aethina tumida) és a Tropilaelaps atka (Tropilaelaps spp.) megjelenése a harmadik ország teljes területe vagy az érintett terület tekintetében kötelező bejelentés alá esik.
2. Az (1) bekezdés a) pontjától eltérve a méhszállítmányok behozhatók az Unió területére a II. melléklet 1. részében felsorolt harmadik ország valamely olyan részéről vagy területéről, amely:
a)
a harmadik ország vagy terület földrajzilag és járványtanilag elszigetelt része;
b)
szerepel a IV. melléklet 1. részének 1. szakaszában lévő táblázat harmadik oszlopában.
Az eltérés alkalmazása esetén, a méhszállítmányok Unióba való behozatalát be kell tiltani a harmadik ország valamennyi olyan érintett területe vagy része vonatkozásában, amely nem szerepel a IV. melléklet 1. részének 1. szakaszában lévő táblázat harmadik oszlopában.
3. A IV. melléklet 2. részének 1. táblázatában felsorolt méhfajok szállítmányai a következőkből állhatnak:
a)
méhanyák (Apis mellifera és Bombus spp.) anyazárkái, amelyekben egy méhanyát legfeljebb 20 dolgozó kísér; vagy
b)
poszméhek (Bombus spp.) egyenként legfeljebb 200 felnőtt poszméhet tartalmazó konténerei.
4. A IV. melléklet 2. részének 1. táblázatában felsorolt méhfajok szállítmányai(t):
a)
a IV. melléklet 2. részében megállapított vonatkozó állat-egészségügyi bizonyítványmintának megfelelően kiállított, az exportáló harmadik ország hatósági ellenőre által kitöltött és aláírt, megfelelő állat-egészségügyi bizonyítvány kíséri;
b)
eleget tesznek az a) pontban említett állat-egészségügyi bizonyítványban megállapított állat-egészségügyi követelményeknek.
8. cikk
Az élő állatok Unióba való szállítására vonatkozó általános feltételek
A származás szerinti harmadik országban történő berakodás utáni és az Unió területére beléptető állat-egészségügyi határállomásra való érkezés előtti időszak során az élő állatok szállítmányai:
a)
nem szállíthatók együtt olyan élő állatokkal, amelyek:
i.
esetében nem áll fenn az Unió területére való behozatal szándéka; vagy
ii.
gyengébb egészségi állapotban vannak;
b)
nem rakhatók ki, vagy - légi szállítás esetén - nem rakhatók át másik légi járműre, nem szállíthatók közúton, vasúton vagy lábon olyan harmadik országon, illetve harmadik ország területén vagy annak részén keresztül, amely nem szerepel az I. melléklet 1. része táblázatának 1., 2., és 3. oszlopában, vagy amelyekre vonatkozóan az I. melléklet 1. részében szereplő táblázat 4. oszlopában nem található meg az e szállítmányoknak megfelelő állat-egészségügyi bizonyítványminta.
9. cikk
Az élő állatoknak az Unió területére való szállítási időszakának határideje
Az élő állatok szállítmányait csak abban az esetben lehet bevinni az Unió területére, ha a szállítmány a vonatkozó állat-egészségügyi bizonyítvány kibocsátásának napjától számított 10 napon belül megérkezik az Unió területére beléptető állat-egészségügyi határállomásra.
Tengeri szállítás esetén a 10 napos időtartam a tengeri utazás időtartamának megfelelő további időszakkal hosszabbodik meg. A további időszakot a hajóparancsnoknak az I. melléklet 3. részével összhangban kiállított, és eredeti példányában az állat-egészségügyi bizonyítvány mellé csatolt, aláírt nyilatkozata tanúsítja.
10. cikk
Légi úton az Unióba irányuló élőállat- szállítmányok permetezésére vonatkozó egyedi feltételek
Amennyiben - a méhszállítmányok kivételével - az élő állatok szállítmányait légi úton szállítják, az állatokat a szállítás közben befogadó ládát vagy konténert, valamint a környező területet megfelelő rovarirtó szerrel le kell permetezni.
A permetezést közvetlenül a légi jármű ajtóinak a berakodást követő lezárása előtt kell végrehajtani, illetve ezt követően az ajtók valamennyi harmadik országban való felnyitását követően, ameddig a légi jármű a rendeltetési helyre nem ér.
A légi jármű kapitánya az I. melléklet 4. részével összhangban kiállított, és eredeti példányában az állat-egészségügyi bizonyítvány mellé csatolt, aláírt nyilatkozatában tanúsítja a permetezés elvégzését.
11. cikk
A patás állatok egyes szállítmányainak az Unió területére való behozatalát követően alkalmazandó szabályok
1. Az Unió területére való behozatalukat követően a tenyésztésre és termelésre vagy az állatkertekbe, vidámparkokba és vadvédelmi vagy vadászat céljára fenntartott területekre szánt patás állatok szállítmányait haladéktalanul a rendeltetési gazdaságba juttatják.
A patás állatok legalább 30 napig e gazdaságban tartózkodnak, kivéve, ha közvetlenül a vágóhídra szállítják őket.
2. Az Unió területére való behozatalukat követően az azonnali levágásra szánt patás állatokat haladéktalanul a rendeltetési vágóhídra szállítják, ahol azokat a vágóhídra érkezésük napjától számított öt munkanapon belül levágják.
12. cikk
A patás állatok egyes szállítmányainak a harmadik országokon keresztül való átszállításával kapcsolatos egyedi feltételek
Amennyiben az I. melléklet 1. részének I. egyedi feltétele alkalmazandó, az egyik tagállamból származó és egy másik tagállamba szánt, az egyedi feltételben említett patás állatok szállítmányainak egy olyan harmadik országon, illetve harmadik ország területén vagy részén át való szállításának lehetővé tételéhez, amely szerepel az I. melléklet 1. részének táblázatában, de amellyel kapcsolatban a táblázat 4. oszlopában jelzett patás állatok szállítmányaira vonatkozó állat-egészségügyi bizonyítványminta nem létezik, a következő feltételeket kell alkalmazni:
a)
a hizlalásra szánt szarvasmarhafélék esetében:
i.
a rendeltetési hely szerinti gazdaságokat a rendeltetési hely illetékes hatóságának előre ki kell jelölnie;
ii.
a szállítmányba tartozó élő állatokat az azonnali levágás céljából való elszállításon kívül más célra nem lehet elszállítani a rendeltetési gazdaságból;
iii.
az élő állatoknak a rendeltetési gazdaságba és gazdaságból történő szállítását az illetékes hatóság ellenőrzésével kell végrehajtani, amennyiben a szállítmányt alkotó állatokat a gazdaságban tartják.
b)
az azonnali levágásra szánt patás állatok esetében a 11. cikk (2) bekezdését kell alkalmazni.
13. cikk
A 7. cikkben említett méhszállítmányok Unióba való behozatalát követően alkalmazandó feltételek
1. A 7. cikk (3) bekezdésének a) pontjában említett méhanya-szállítmányokat haladéktalanul a kijelölt rendeltetési helyre kell szállítani, ahol a mézelő méheket az illetékes hatóság felügyelete alá helyezik, a méhanyákat pedig új anyazárkába helyezik el, mielőtt a helyi családokba kerülnének.
2. Az anyazárkákat, kísérő dolgozókat és egyéb, a méhanyákat a származási harmadik országból kísérő anyagokat egy, az illetékes hatóság által kijelölt laboratóriumba kell küldeni, ahol az alábbiak jelenlétére utaló vizsgálatnak vetik alá azokat:
a)
a kis kaptárbogár (Aethina tumida), annak petéi vagy lárvái;
b)
a Tropilaelaps (Tropilaelaps spp.) atkák jelei.
A laboratóriumi vizsgálatot követően az anyazárkákat, a kísérő dolgozókat és az anyagokat meg kell semmisíteni.
3. A 7. cikk (3) bekezdésének b) pontjában említett poszméh- (Bombus spp.) szállítmányokat haladéktalanul a kijelölt rendeltetési helyre kell szállítani.
E poszméhek a család élettartama végéig abban a konténerben maradhatnak, amelyben az Unió területére hozták őket.
A konténert és a poszméheket a származási harmadik országból kísérő anyagot legkésőbb a család élettartama végét követően meg kell semmisíteni.
III. FEJEZET
A FRISS HÚS UNIÓ TERÜLETÉRE VALÓ BEHOZATALÁNAK FELTÉTELEI
14. cikk
A friss hús behozatalának általános feltételei
Az emberi fogyasztásra szánt friss hús-szállítmányok Unióba való behozatala csak abban az esetben lehetséges, ha azok megfelelnek a következő feltételeknek:
a)
a II. melléklet 1. részében lévő táblázat 1., 2. és 3. oszlopában felsorolt harmadik országokból, e harmadik országok területéről vagy részéről érkeznek, amelyekre vonatkozóan a II. melléklet 1. részében szereplő táblázat 4. oszlopában megtalálható az e szállítmányoknak megfelelő állat-egészségügyi bizonyítványminta;
b)
a friss hús-szállítmányokat - a II. melléklet 2. részében megállapított vonatkozó állat-egészségügyi bizonyítványmintának megfelelően, az említett melléklet 1. részében szereplő táblázat 6. oszlopában feltüntetett egyedi feltételek figyelembevételével kiállított, az exportáló harmadik ország hatósági állatorvosa által kitöltött és aláírt, megfelelő állat-egészségügyi bizonyítvány kíséretében - az Unió területére beléptető állat-egészségügyi határállomáson mutatják be;
c)
megfelelnek a b) pontban említett állat-egészségügyi bizonyítványban megállapított követelményeknek, köztük a következőknek:
i.
az említett bizonyítványban megállapított, az adott esetben a II. melléklet 1. részében lévő táblázat 5. oszlopában szereplő kiegészítő garanciák;
ii.
a rendeltetési tagállam által az uniós állat-egészségügyi jogszabályokkal összhangban esetlegesen bevezetett és a bizonyítványba foglalt valamennyi további, az állat-egészségügyi bizonyítvánnyal kapcsolatos követelmény.
15. cikk
A vadon élő hasított körmű vad le nem nyúzott vágott testének behozatalát követően alkalmazandó feltételek
A 97/78/EK tanácsi irányelv (18) 8. cikkének (2) bekezdésével összhangban a vadon élő hasított körmű vad további feldolgozás után emberi feldolgozásra szánt, le nem nyúzott vágott teste szállítmányait haladéktalanul a rendeltetési feldolgozó létesítménybe szállítják.
16. cikk
A friss hús tranzitja és tárolása
A nem az Unióba való behozatalra, hanem közvetlen tranzittal vagy a 97/78/EK irányelv 12. cikkének (4) bekezdésével és 13. cikkével összhangban az Unió területén való tárolást követően valamely harmadik országba szánt friss hús szállítmányainak az Unió területére való behozatala kizárólag abban az esetben engedélyezhető, ha a szállítmányok megfelelnek a következő feltételeknek:
a)
a II. melléklet 1. részében lévő táblázat 1., 2. és 3. oszlopában felsorolt harmadik országokból, e harmadik országok területéről vagy részéről érkeznek, amelyekre vonatkozóan a II. melléklet 1. részében szereplő táblázat 4. oszlopában megtalálható az e szállítmányoknak megfelelő állat-egészségügyi bizonyítványminta;
b)
eleget tesznek az a) pontban említett vonatkozó állat-egészségügyi bizonyítványmintában megállapított, az érintett szállítmányra vonatkozó egyedi állat-egészségügyi követelményeknek;
c)
a III. mellékletben megállapított állat-egészségügyi bizonyítványmintának megfelelően kiállított, az exportáló harmadik ország hatósági állatorvosa által kitöltött és aláírt, megfelelő állat-egészségügyi bizonyítvány kíséri őket;
d)
a 136/2004/EK bizottsági rendelet (19) 2. cikkének (1) bekezdésében említett, az Unió területére beléptető állat-egészségügyi határállomás hatósági állatorvosa által aláírt közös állat-egészségügyi beléptetési okmány igazolja, hogy átszállításra - vagy adott esetben tárolásra - elfogadhatók.
17. cikk
A Lettországon, Litvánián és Lengyelországon keresztül való átszállításra vonatkozó eltérések
1. A 16. cikktől eltérve az Oroszországból közvetlenül vagy más harmadik országon keresztül érkező, illetve Oroszországba tartó szállítmányoknak a 2009/821/EK bizottsági határozatban (20) felsorolt, meghatározott lett, litván és lengyel állat-egészségügyi határállomások közötti, az Unió területén való közúti vagy vasúti átszállítást engedélyezni kell, amennyiben a következő feltételek teljesülnek:
a)
az illetékes hatóság állat-egészségügyi szervezete a szállítmányon sorozatszámmal ellátott plombát helyezett el az Unió területére beléptető állat-egészségügyi határállomáson;
b)
az Unióba történő beléptetés helye szerinti állat-egészségügyi határállomásért felelős illetékes hatóság hatósági állatorvosa a szállítmányt kísérő és a 97/78/EK irányelv 7. cikkében említett okmányok minden oldalára rábélyegezte a „KIZÁRÓLAG AZ EU-N KERESZTÜL OROSZORSZÁGBA TÖRTÉNŐ SZÁLLÍTÁSRA” feliratot;
c)
teljesülnek a 97/78/EK irányelv 11. cikkében előírt eljárási követelmények;
d)
az Unió területére beléptető állat-egészségügyi határállomás hatósági állatorvosa a közös állat-egészségügyi beléptetési okmányon aláírásával igazolta, hogy a szállítmány átszállításra elfogadható.
2. A 97/78/EK irányelv 12. cikkének (4) bekezdésében vagy 13. cikkében meghatározott szállítmányok kirakodása vagy tárolása nem megengedett az Unió területén.
3. Az illetékes hatóság rendszeres ellenőrzéseket végez annak biztosítására, hogy az Uniót elhagyó szállítmányok száma és a termékek mennyisége megfeleljen a belépők számának és mennyiségének.
IV. FEJEZET
ÁLTALÁNOS, ÁTMENETI ÉS ZÁRÓ RENDELKEZÉSEK
18. cikk
Bizonyítvány
Az e rendeletben előírt állat-egészségügyi bizonyítványokat az V. mellékletben megállapított magyarázó megjegyzésekkel összhangban kell kitölteni.
E követelmény azonban nem zárja ki az elektronikus bizonyítványok vagy más, uniós szinten összehangolt, elfogadott rendszerek használatát.
19. cikk
Átmeneti rendelkezések
A 2010. június 30-ig tartó átmeneti időszakban az élő állatok és az emberi fogyasztásra szánt friss hús szállítmányai, amelyek tekintetében a vonatkozó állat-egészségügyi bizonyítványokat a 79/542/EGK vagy a 2003/881/EK határozattal összhangban bocsátották ki, továbbra is behozhatók az Unió területére.
20. cikk
Hatályon kívül helyezés
A 2003/881/EK határozat hatályát veszti.
21. cikk
Hatálybalépés
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. március 16.-án.

Labels: 17
5
0
3
8
6